In nomine Domini, amen, anno incarnationis ejusdem millesimo CCC° vicesimo, die martis in festo nativitatis beati Johannis Baptiste, vicesima octava die mensis junii, indicione tertia, pontificatus sanctissimi patris ac domini Johannis digna Dei providentia Pape XXII anno quarto. In presentia mei notarii publici et testium subscriptorum. In vergeyo seu viridario Prioratus sancti Stephani Belnensis, homines communie ville Belne ibidem more solito congregati, scilicet illi qui intercessi, voluerunt et commode potuerunt ad electionem Majoris et scabinorum celebrandam videntes et perpendentes, Dominos Hugonem dominum de Montrepetroso et Guillelmum dominum de Chaudenayo milites et consiliarios nobilissimi et potentissimi principis domini ducis Burgundie, in eadem celebratione personaliter interesse, cum interesse non deberent nec sua interesset, ne in posterum aliquo quovis colore quesito dampnum seu prejudicium dicte communie in celebrationem Majoris et scabinorum futurorum possit generari, ipsos requisiere unanimiter nemine discrepante ut de celebratione predicta recederent. Qui milites et consiliarii respondentes, dixerunt: «Domini, non ad huc venimus, sed pro bono pacis et ad vos consulendos si vobis videatur expediens atque bonum, non ad derogandum libertatibus seu franchisiis vestris, sed eas in omni parte vobis volumus esse salvas, nec est intentionis nostri qui per nostram presentiam vobis nec predecessoribus vestris dampnum, prejudicium, seu aliqua dubietas vel oscuritas generare valeat in futurum. Et de hoc vobis volumus dari et confici publicum instrumentum unum et que plura.» Super quibus dicti homines pecierunt a me notario publico infra scripto sibi dari et fieri publicum instrumentum. Acta sunt hec presentibus Euvrardo Clementi publico notario, Perronet de Chaynex, clericis et pluribus aliis ad hoc vocatis testibus et rogatis, anno, die, mense, loco, indictione et pontificatus predictis. Et ego Thierricus de Albomonte, Tullensis diocesis clericus, sacro sancte Romane ac universalis ecclesie imperiali et regia auctoritate publicus notarius, premissis requisitioni responsionibus inde subhactis et omnibus aliis et singulis dum dicerentur et proponerentur et agerentur una cum dictis testibus presens interfui, inde hoc presens publicum quod conscribi feci in formam publicam redegi, tunc que me subscripsi et signo meo solito signavi vocatus et rogatus.